om ændring af forordning (EU) nr. 1303/2013 for så vidt angår visse bestemmelser om finansiel forvaltning for visse medlemsstater, som er i eller trues af alvorlige vanskeligheder med hensyn til deres finansielle stabilitet

BEGRUNDELSE

1.BAGGRUND FOR FORSLAGET

Forslagets begrundelse og formål

Den vedvarende finansielle og økonomiske krise har lagt pres på de nationale finansielle ressourcer, samtidig med at medlemsstaterne forfølger de politikker, der er nødvendige for at sikre finanspolitisk konsolidering. I denne sammenhæng er en smidig gennemførelse af programmer, der støttes af de europæiske struktur- og investeringsfonde (ESI-fondene), af særlig betydning for investeringer i vækst og beskæftigelse.

Gennemførelsen af programmerne er ofte en udfordring, ikke mindst på grund af de likviditetsproblemer, der opstår som følge af finanspolitisk konsolidering. Det er navnlig tilfældet for de medlemsstater, der er blevet hårdest ramt af krisen og har modtaget finansiel støtte under et tilpasningsprogram.

For at sikre, at disse medlemsstater fortsætter med at gennemføre programmer under ESI-fondene og at udbetale midler til projekter, giver artikel 24 i Europa-Parlamentets og Rådets forordning (EU) nr. 1303/2013 af 17. december 2013 Kommissionen mulighed for at øge udbetalingerne ("supplerende betalinger") fra den 1. januar 2014 til den 30. juni 2016 for de lande, der har modtaget finansiel støtte efter den 21. december 2013.

Fem lande var berettigede til supplerende betalinger i ovennævnte periode, nemlig Cypern, Grækenland, Irland, Portugal og Rumænien.

Endvidere er det fastsat i artikel 120 i forordning (EU) nr. 1303/2013, at den højeste medfinansieringssats for hver prioritet for alle operationelle programmer støttet af EFRU og ESF i Cypern fra den 1. januar 2014 til den 30. juni 2017 skal være 85 % i stedet for 50 %, som normalt gælder for mere udviklede regioner. Cypern er blevet bevilget denne ekstraordinære medfinansieringssats grundet landets sårbare økonomiske situation. Denne foranstaltning vil hjælpe Cypern igennem en periode med på den ene side høje offentlige investeringsbehov og på den anden side en vedholdende finanspolitisk konsolideringsindsats ved at øge de nødvendige finanspolitiske investeringsrammer for finansiering under samhørighedspolitikken.

I artikel 24, stk. 3, og artikel 120, stk. 3, i forordning (EU) nr. 1303/2013 kræves det, at Kommissionen reviderer disse to finansielle bestemmelser og om nødvendigt fremsætter et lovgivningsmæssigt forslag inden 30. juni 2016 med henblik på eventuel forlængelse af bestemmelserne.

Det nuværende forslag ville give Kommissionen mulighed for fortsat at foretage forhøjede betalinger til medlemsstater, som modtager finansiel støtte efter den 30. juni 2016 for den periode, de er under denne støttemekanisme, uden at ændre den samlede ESIF-finansiering for 2014-2020. Endvidere ville forslaget give Cypern mulighed for at anmode om den maksimale EU-medfinansieringssats på 85 % frem til programmets afslutning.

Foranstaltningerne ville skabe yderligere finansielle ressourcer eller den nødvendige budgetmæssige fleksibilitet til at lette gennemførelsen af programmer under ESI-fondene.

Gældende bestemmelser på det område, som forslaget vedrører

I henhold til artikel 24 forordning (EU) nr. 1303/2013 kan der efter anmodning fra en medlemsstat med midlertidige budgetproblemer (dvs. et land, der har modtaget finansiel støtte under et tilpasningsprogram efter den 21. december 2013), foretages en forhøjelse af mellemliggende betalinger på 10 procentpoint over den medfinansieringssats, der gælder for hver prioritet for EFRU, ESF og Samhørighedsfonden eller for hver foranstaltning for ELFUL og EHFF, forudsat at medlemsstaten indgiver anmodning herom. Denne bestemmelse finder indtil videre anvendelse frem til den 30. juni 2016.

I artikel 120, stk. 3, i forordning (EU) nr. 1303/2013 er det fastsat, at den højeste medfinansieringssats for hver prioritet for alle operationelle programmer støttet af EFRU og ESF i Cypern fra den 1. januar 2014 til den 30. juni 2017 skal være 85 % i stedet for 50 %, som normalt gælder for mere udviklede regioner.

Sammenhæng med Unionens politik på andre områder

Forslaget er i overensstemmelse med andre forslag og initiativer vedtaget af Europa-Kommissionen som reaktion på den finansielle krise.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

Retsgrundlag

I forordning (EU) nr. 1303/2013 er der opstillet fælles regler for de europæiske struktur- og investeringsfonde (ESI-fondene). I overensstemmelse med princippet om delt forvaltning mellem Kommissionen og medlemsstaterne indeholder denne forordning bestemmelser om programforløbet og programforvaltningsordninger (herunder finansiel forvaltning), overvågning, finanskontrol og evaluering af projekter.